钦定古今图书集成/明伦汇编/交谊典/第072卷 > 《送河南王少府还任序》于卲
## 钦定古今图书集成/明伦汇编/交谊典/第072卷 > 《送河南王少府还任序》于卲

王公秀出士林，香传国誉，玉丘增映，金声自远。故弱
冠之后，代为文人，不三四年，而交辟如契。岂惟鸿鹄，
势在千里，自是凤雏，生而五色。今大夫当弄印之贵，
积苍生之望，立程朝端，举正天下。少府公晨昏之际，
恋深独立，爰是东洛，达于上京。且因王命，得及私觐。
桥梓之庆，实为时荣。然则赤县多务，不遑久留；素琴
在御，疋马云迈，清风霁景，随我佳兴，又足名也。顷沗
台宪，出于门阑。遂使小子知名，敢忘国士之遇，心乎
爱矣，此别何言。前郊一叶，凉风已半，金吹淅沥，凄然
欲寒。兵部员外郎王公，以从父之仁，敦北阮之好，猥
顾同舍，谓余知音。相期都门，方以送远。才子东矣，得
无斯文？